# Braille-neuvottelukunnan toimintakertomus 2021

## Braille-neuvottelukunta 1.5.2018–30.4.2022

Puheenjohtaja:

Koulutussuunnittelija Eeva-Liisa Koskinen, NKL.

Jäsenet:

Oppimateriaalisuunnittelija Lauri Kannas, Celia

Erityisasiantuntija Riitta Korhonen, Kotus  
Filosofian maisteri Teemu Kuusisto   
Ohjaava opettaja Tuija Piili-Jokinen, Valteri, Onerva

Erityisasiantuntija Antti Raike, Aalto yliopisto  
Ammatillinen erityisopettaja Maria von Rutenberg, Ammattiopisto Live

Asiantuntijajäsenet:

Oppimateriaalisuunnittelija Essi Aura, Celia

Pistekirjoitusvastaava Tessa Bamberg, FSS

Sihteeri: suunnittelija Marjo Kauttonen, Celia.

## Kokoukset

Braille-neuvottelukunta kokoontui vuoden aikana kuusi kertaa. Koronan vuoksi kokoukset pidettiin Teamsissa.

## Muu toiminta

Pistekirjoitus.fi sivuston sisältö on valmis. Ulkoasua elävöittävät kuvat lisätään myöhemmin Celian kuvauudistuksen yhteydessä. Vierailijaa aktivoivaksi elementiksi sivustolle on linkitetty Näkövammaisten liiton sivuilla oleva pistekirjoitusmuunnin. Se tarjoaa mahdollisuuden kokeilla miltä oma teksti näyttää pistekirjoituksella.

Neuvottelukunnan julkaisuja on tilattu yhteensä 108 kappaletta (159 vuonna 2020). Suurin osa tilauksista on ollut aapiskirjoja 96 kappaletta (55 v. 2020). Pistelukemistoja ja vanhempia Tiedelehtien koosteita on tilattu yhteensä kuusi kappaletta (78 v. 2020). Lukemistotilausten pienempää määrää selittänee osin koronatilanne ja myös se, että edellisen vuoden tilauksiin kohdistui aiemmilta vuosilta patoutunutta kysyntää. Aapiskirjojen tilausmäärän perusteella voitaneen päätellä myös lukemistojen tilausmäärän kasvavan kun pisteiden opiskelu edistyy ja tarvitaan haasteellisempaa oppimateriaalia.

Pistelukemistojen valikoima on täydentynyt ruotsinkielisellä lukemistolla, jossa on helppoja ja lyhyitä tarinoita. Ruotsinkielinen lukemisto Moa och Ali valmistuu pisteillä lainattavaksi vuoden 2022 aikana.

Neuvottelukunnan julkaisuille on ollut kysyntää, joten niiden tuottaminen ja jakelukanavana toimiminen on tärkeä osa neuvottelukunnan työtä.

Pistekirjoituksen perusteet -oppaan päivitys on valmistunut ja oppaan sähköinen versio julkaistiin Pistekirjoitus.fi-sivustolla Aleksis Kiven päivänä 10.10.2021. Oppaasta tehdään myös pistekirja, joka tulee Celian valikoimiin. Lisäksi oppaasta on tulossa ruotsinkielinen käännös.

Celiassa on päivitetty ja osin uudistettu pisteoppikirjojen toimitusopas. Opas on otettu Braille-neuvottelukunnan pistekirjoitus.fi sivustolle, jotta se olisi helposti myös muiden tahojen käytettävissä. Opas tarjoaa tietoa, ja samalla tuetaan mahdollisimman hyvän pistemateriaalin tuottamista.

Syksyllä 2019 julkaistun Opi pistenuotteja -sivuston sisältö on saatu pistemuotoon ja se on lainattavissa Celianetin kautta. Vuonna 2021 Opi pistenuotteja -materiaalia on lainattu kolme kappaletta.

Näkövammaisten kirjastoa koskevaa lakia uudistetaan. Tähän liittyen Braille-neuvottelukunnan puheenjohtaja osallistui kuulemistilaisuuteen lakiuudistusta valmistelevassa työryhmässä kesäkuussa 2021. Neuvottelukunnassa käydyn alustavan keskustelun pohjalta nostettiin esiin piste- ja taktiiliaineistoihin liittyvät asiat. Nykyisen lain maininnat äänikirjamateriaaleista ym. yleiset näkövammaisopetuksen asiat voitaisiin jättää vähemmälle, ehkä jopa karsia neuvottelukunnan tehtävistä, koska niiden asiantuntemusta on muualla. Ehdotus sai kannatusta työryhmässä. Seurataan lakiuudistuksen etenemistä vuonna 2022.

## Pohjoismainen Braille-neuvottelukuntien kokous

Pohjoismaisten Braille-neuvottelukuntien kokouksen järjestämisestä vastasi Tanska. Kokous toteutettiin hybridikokouksena 28.-29.10.2021. Suomi ja Islanti osallistuivat etäyhteyksin ja muut matkustivat paikan päälle Tanskaan. Osallistujia oli kaikista pohjoismaista, tällä kerralla myös Islannista. Suomesta kokoukseen osallistuivat Essi Aura, Marjo Kauttonen, Eeva-Liisa Koskinen, Tuija Piili-Jokinen ja Maria v. Rutenberg. Eri maissa työskennellään hyvin samaan tapaan ja haasteetkin ovat samankaltaisia. Siksi yhteinen keskustelu ja tiedon jakaminen on tärkeää.

Muut matkat ja seminaarit

Huhtikuun lopussa 29.-30.4.2021 osallistuttiin joka neljäs vuosi järjestettävään Tactile Reading -konferenssiin. Se toteutettiin etäyhteyksin. Ohjelma sisälsi useita rinnakkaisia esityksiä ja näyttelyitä, joita osallistujien oli mahdollista katsoa myös jälkikäteen. Ohjelma oli kiinnostava ja monipuolinen. Monenlaisia kokeiluja ja kehitelmiä on erityisesti tietotekniikan saralla. Niiden todelliset käyttömahdollisuudet näkövammaisten ihmisten arkielämässä jäivät mietityttämään. Konferenssiin osallistuivat Essi Aura, Lauri Kannas, Marjo Kauttonen, Eeva-Liisa Koskinen, Tuija Piili-Jokinen ja Maria Rutenberg.